PAD NA GLORIE-REEKS | francinebeatonskryf
Pad na Glorie is waar rugby en romanse ontmoet. Rugbyspelers is geestelik en fisies sterk en gehard. Of is hulle?
"Fokus! Hou jou oog op die bal en bly weg van vroumense." As 'n professionele rugbyspeler het Jakes du Plessis se mantra nog altyd goed gewerk. Tydens 'n besoek aan Denver vir terapie, dreig 'n ontmoeting met Angie Summers om Jakes se planne omver te gooi. Spoke uit sy verlede herinner hom hoekom hy nie uitgeknip is vir 'n verhouding nie en hy vlug terug na Suid-Afrika.
Toe Angie vir Jakes du Plessis ontmoet, was sy verbaas deur die emosies wat die groot Suid-Afrikaner ontlok, veral omdat sy nog 'n ander man se ring dra.
Die noodlot het egter ander planne. Vlug het nie gehelp nie aangesien Angie in Suid-Afrika opdaag, oënskynlik om haar broer te help, maar ook in die hoop om Jakes te oortuig om hulle 'n kans te gee.
Kan Jakes sy verlede begrawe en Angie 'n tweede kans gee? Kan Angie daarin slaag om Jakes te oortuig dat liefde alles kan oorwin?
Daar is 'n fyn skeidslyn tussen liefde en haat ...
Toe Christopher Brooks vir Riley Adams by die eerste mediakonferensie van die jaar raaksien, was dit asof iemand hom met 'n vuishou slaan. Maak nie saak watter gevoelens sy aanwakker nie. Christopher kan haar nie weer in sy hart toelaat nadat sy dit sewe jaar gelede gebreek het nie. Of kan hy?
Riley Adams het nie die luuskheid om Christopher te haat of te ignoreer nie. Hul lewens is onlosmaaklik verbind. Haar beste opsie is om Christopher so gou moontlik te konfronteer voordat hy haar geheim leer ken.
Wanneer Christopher hoor wat sy te sê het, gaan hy haar nog meer haat of sal hy bereid wees om haar te vergewe?